DECIZIA COMISIEI
din 6 martie 2007
de modificare a Deciziilor 94/741/CE și 97/622/CE în ceea ce privește chestionarele pentru raportul asupra aplicării Directivei 2006/12/CE a Parlamentului European și a Consiliului privind deșeurile și asupra aplicării Directivei 91/689/CEE a Consiliului privind deșeurile periculoase
[notificată cu numărul C(2007) 634]
(Text cu relevanță pentru SEE)
(2007/151/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/12/CE a Parlamentului European și a Consiliului din 5 aprilie 2006 privind deșeurile (1), în special articolul 16 primul paragraf,
având în vedere Directiva 91/689/CEE a Consiliului din 12 decembrie 1991 privind deșeurile periculoase (2), în special articolul 8 alineatul (1),
întrucât:
(1)
Raportul asupra aplicării Directivei 2006/12/CE trebuie elaborat pe baza chestionarului stabilit prin Decizia 94/741/CE a Comisiei din 24 octombrie 1994 privind chestionarele pentru rapoartele statelor membre asupra aplicării anumitor directive în sectorul deșeurilor (aplicarea Directivei 91/692/CEE a Consiliului) (3).
(2)
Raportul asupra aplicării Directivei 91/689/CEE trebuie elaborat pe baza chestionarului stabilit prin Decizia 97/622/CE a Comisiei din 27 mai 1997 privind chestionarele referitoare la rapoartele statelor membre asupra aplicării anumitor directive din sectorul deșeuri (punerea în aplicare a Directivei 91/692/CEE a Consiliului) (4).
(3)
Regulamentul (CE) nr. 2150/2002 al Parlamentului European și al Consiliului din 25 noiembrie 2002 referitor la statisticile privind deșeurile (5) stabilește un cadru pentru elaborarea de statistici comunitare privind producerea, recuperarea și eliminarea deșeurilor.
(4)
Revizuirea obligațiilor de declarare a datelor privind deșeurile, prevăzute de legislația comunitară, a arătat că anumite obligații de declarare a datelor prevăzute în Deciziile 94/741/CE și 97/622/CE fac, de asemenea, obiectul Regulamentului (CE) nr. 2150/2002 sau al Regulamentului (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (6).
(5)
Pentru a evita suprapunerile și cerințele administrative inutile, obligațiile de declarare privind „deșeurile periculoase” și „alte deșeuri” ar trebui eliminate din Decizia 94/741/CE. În plus, termenul „deșeuri menajere” ar trebui înlocuit cu termenul „deșeuri menajere și similare” pentru a alinia Decizia 94/741/CE la Regulamentul (CE) nr. 2150/2002.
(6)
În consecință, obligația de declarare privind deșeurile periculoase ar trebui eliminată din Decizia 97/622/CE.
(7)
Prin urmare, Deciziile 94/741/CE și 97/622/CE ar trebui modificate în consecință.
(8)
Măsurile prevăzute în prezenta decizie sunt conforme cu avizul comitetului instituit în temeiul articolului 18 din Directiva 2006/12/CE,
ADOPTĂ PREZENTA DECIZIE:
Articolul 1
Decizia 94/741/CE se modifică în conformitate cu anexa la prezenta decizie.
Articolul 2
Decizia 97/622/CE se modifică în conformitate cu anexa la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 6 martie 2007.